text: #CalçotadaACasa, una crida per salvar els productors
  Redacció 19/03/2020 - 17.08 Actualitzat 19/03/2020 - 22.39
  Un treballador de Mercabarna descarrega calçots d'una furgoneta, en una imatge d'arxiu (ACN/Àlex Recolons)
  La crisi de la Covid-19 ha fet saltar pels aires un munt de projectes, amb les repercusions econòmiques corresponents. Entre els molts sectors afectats, hi ha el dels calçots. Amb el confinament, s'han cancel·lat calçotades i comandes.
  A més del turisme i la restauració, els pagesos n'han quedat directament afectats i han començat algunes iniciatives per recordar que a les cases també es poden menjar calçots, encara que sigui sense la festa col·lectiva.
  Els productors de Calçot de Valls, amb la Indicació Geogràfica Protegida (IGP), calculen que es deixaran de vendre uns quatre milions i mig de calçots, una quarta part de la collita d'enguany.
  Els productors de #calçots donen per perdut el 25% de la collita pel #CoronavirusCatRàdio. Molts pagesos ja no arrencaran les cebes que falten per collir pic.twitter.com/7PuZClTThD
  — CatInfo Tgn-Ebre (@Cati_Tarragona) March 18, 2020
  Segons el president de la IGP Calçot de Valls, Francesc Xavier Amills, s'ha trencat una campanya que era excepcional.
  "Venim d'una bona temporada. Eren els 25 anys de Calçots de Valls i volíem batre el rècord de 18 milions d'unitats, però això s'ha tallat en sec"
  Per intentar suavitzar les pèrdues, han sortit iniciatives com la del col·lectiu Espigoladors, una fundació que lluita contra el malbaratament alimentari. Proposen ajudar el sector comprant calçots i promovent l'etiqueta #CalçotadaAcasa per fer-los al forn, arrebossats o dins d'una truita, per exemple.
  👉Des d'Espigoladors us animem a fer la #calçotadaAcasa, per intentar revertir la situació i, alhora, com a mostra de suport a la nostra pagesia, que segueix treballant aquests dies per garantir el subministrament d'aliments frescos. 🍆 pic.twitter.com/1GB8fi56G2
  — Espigoladors (@espigoladors) March 18, 2020
  Hi ha un munt de receptes per descobrir noves maneres de gaudir d'aquesta varietat de ceba tendra.
  També la Cambra de Comerç de Valls ha animat a comprar calçots a les botigues d'alimentació que estan obertes per menjar-los a casa i ajudar així el sector.